|  |  |  |
| --- | --- | --- |
| Valby den 27. juni 2022 |  |  |

# Pressemeddelelse

# Ny rapport: Danske virksomheder går i defensiven

En ny undersøgelse foretaget af kreditstyringsvirksomheden Intrum viser, at danske virksomheder gør nye defensive tiltag for at beskytte sig i en usikker økonomisk situation. Ambitionerne om vækst bliver tilsidesat til fordel for fokus på kredithåndtering og dårlige betalere.

Selvom dansk erhvervsliv umiddelbart så ud til at komme stærkt ud af corona-pandemien, tegner der sig nu nye tendenser og forudsigelser for økonomien i de danske virksomheder. Over halvdelen (52%) af de danske virksomheder angiver, at deres virksomhed i dag er i en svagere position end før udbruddet af corona-pandemien i 2020. Brudte forsyningskæder, stigende renter og tårnhøj inflation skaber nemlig øget pessimisme hos de danske virksomheder, som nu ruster sig til udfordrende tider gennem markante tiltag.

Det viser den helt nye European Payment Report 2022, udgivet af Europas førende kreditstyringsvirksomhed, Intrum.

Undersøgelsen, der blandt andet er foretaget blandt 539 danske virksomheder, viser, at seks ud af ti danske virksomheder er forsigtige med lån og investeringer, samtidig med at betalingsbetingelserne reduceres og virksomhederne forsøger at dæmme op for problemer med langsomme betalere. Tre ud af fire danske virksomheder har desuden forbedring af kredithåndtering som den strategiske topprioritet for 2022. Et tydeligt tegn på, at vinden er vendt.

* Vores rapport viser, at de danske virksomheder kommer til at håndtere den nuværende krise markant anderledes en den sundhedskrise, covid-pandemien var. Hvor man før havde en større tro på fortsat vækst, og derfor var villig til at give længere betalingsbetingelser, ser vi nu en situation, hvor man i højere grad vil beskytte eksisterende forretning og strammer op på kreditpolitikken for at forbedre likviditeten. Virksomhederne er bekymrede for udviklingen af den økonomiske situation, og de begynder for alvor at kigge indad for at beskytte dem selv, udtaler Siv Hjellegjerde Martinsen, adm. direktør for Intrum Skandinavien.

**Forudbetaling bliver det foretrukne våben**

Undersøgelsen viser, at betalingsgabet (differencen mellem hvornår en betaling bør falde og hvornår betalingen aktuelt falder) er faldende, men betalingsgabet er utvivlsomt fortsat en af de største væksthæmmere for danske virksomheder. I den nuværende økonomiske situation forventer seks ud af ti danske virksomheder, at deres debitorers problemer med at betale til tiden vil stige inden for de næste 12 måneder, primært på grund af inflationen.

Det får også virksomhederne til at sætte hårdt ind over for langsomme betalere med et nyt våben – forudbetaling. Undersøgelsen viser, at 44 procent vil løse problemerne med lange betalingsbetingelser og sene betalinger ved at bede om forudbetaling for produkter og services. Det er altså den nye foretrukne metode. Til sammenligning var dette tal kun 26 procent i 2020, hvor kredittjek til gengæld var den foretrukne metode.

**Vigtigt at kreditskruen ikke strammes for hårdt**

Selvom det må anses som naturligt, at virksomhederne nu agerer mere defensivt og strammer op på kreditpolitikken, kan det blive svært at finde den rette balance, der ikke sender økonomien i endnu mere nedadgående retning.

* Hvis alle virksomheder kræver umiddelbar betaling på samme tid, kan det medføre en generel likviditetskrise – også for ellers sunde virksomheder. Dette kan have store samfundsomkostninger. Omvendt kan det naturligvis true økonomien i egen virksomhed, hvis man er for eftergivende, så kunsten bliver at finde en balance i kredithåndteringen, og det er bestemt ikke nemt, siger Morten Trasti, økonom hos Intrum Skandinavien.

Om virksomhederne er i stand til at handle hurtigt og finde denne balance, må tiden vise. Undersøgelsen viser dog, at virksomhederne er lidt usikre på hånden. Mere end halvdelen (54%) angiver, at de gerne vil forbedre deres håndtering af sene betalinger, men har svært ved det på grund af manglende kompetencer og ressourcer inhouse. Samtidig siger 49 procent, at deres rutiner og processer generelt ikke er stærke nok til at sikre finansiel stabilitet trods økonomisk usikkerhed.

## **Om European Payment Report 2022**

European Payment Report 2022 er baseret på en undersøgelse foretaget på tværs af 29 europæiske lande i perioden 17. januar – 13. april 2022. Der er indsamlet data fra 11.007 virksomheder, heraf 600 danske virksomheder, for at opnå indsigt i betalingsadfærd og virksomhedernes forretningsudsigter.

Der findes både en Europæisk rapport der tager udgangspunkt i data fra alle de 29 Europæiske lande, og en dansk rapport kun med fokus på de danske data.

Download den europæiske rapport og den danske rapport her:

[www.intrum.dk/epr2022](http://www.intrum.dk/epr2022)

[www.intrum.dk/eprdk2022](http://www.intrum.dk/eprdk2022)

## **Om Intrum**

Intrum er den førende udbyder af kreditstyringsservices med tilstedeværelse på 24 markeder i Europa. Intrum hjælper virksomheder med at vækste ved at tilbyde løsninger designet til at forbedre cashflows og langsigtet rentabilitet samt ved at tage godt hånd om deres kunder. En vigtig del af virksomhedens mission er at sikre, at privatpersoner og virksomheder får den nødvendige hjælp til at blive gældfri. Intrum har ca. 10.000 engagerede medarbejdere, som servicerer omkring 80.000 virksomheder over hele Europa. I 2021 udgjorde den samlede omsætning 17,8 milliarder SEK. Intrum har hovedkontor i Stockholm og er børsnoteret på NASDAQ OMX Stockholm. For yderligere information besøg www.intrum.com.